Au nom de nostre seigneur amen. En l’an de lincarnacion dicelui courrant mil trois cenz quarante et cincq le uingtieme jour du moys de feurier. Nous freres Regnaux humbles abbes dou monastere de saint Estienne de Dyion en nom de nous et pour nous frères Henriz dis Allemans et Othes Daichey chanoines du dit monastere procureur et en nom de procureur dou couuent du dit monastere par uertu dune procuration saalee des seaulx de nous le dit abbey et dou dit couuent haenz puissance entre les autres chouses de faire compromis si commil appert per la teneur de la dicte procuration de la quele la teneurs est cy apres escripte dunepart; et nous Iean Frerouhoz maires de la commune de Dyion en tant commil nous touche et appartient comme mahour de la dicte vile et en nostre personne, et nous Guillaumes Bourgeoise, Iehanz Lambert, Iacob li Uertuoux, Uuillemoz Malechaiz et Iehan Symone procureur et en nom de procureur de escheuins et de la commune de la uille de Dyion par uertu dune procuration saalee du seaul de la dicte commune haenz puissance entre les autres chouses de faire compromis si commil appert par la teneur de la dicte procuration cy après escripte d’autre part. Cy sanseuquent les tenours des dictes procurations et premierement sanseut la tenours de la procuration de nous les dis religieux et est tele: «Uniuersis presentes litteras inspecturis, Nos frater Regnaudus humilis abbas, totusque conuentus monasterii sancti Stephani de Dyuione ordinis sancti Augustini lingonensis diocesis, Notum facimus quod nos dilectos et canonicos nostros religiosos uiros fratres Petrum de Creenceyo priorem claustralem Henricum Alemani cantorem et Othonem de Aicheyo infirmarium nostri monasterii predicti exhibitores presentium et eorum quemlibet insolidum; ita quod non sit melior condicio occupantis, non deterior subsequentis sed quod per unum ipsorum fuerit per alterum eorumdem terminari ualeat et finiri nostros facimus constituimus et ordinamus procuratores, ychonomos syndices et actores et nunc speciales in omnibus et singulis causis et negotiis nostris et dicti nostri monasterii quas et quos habemus et habituri sumus coram omnibus iudicibus ecclesiasticis et secularibus cuiuscumque status et ordinis existant et quocumque nomine censeantur contra quascumque personas tam ecclesiasticas quam etiam seculares, dantes et concedentes dictis procuratoribus nostris et eorum cuilibet insolidorum plenariam potestatem et speciale mandatum agendi pro nobis et nostro monasterio predicto nosque et dictum monasterium nostrum deffendendi, excipiendi, proponendi, replicandi, duplicandi, triplicandi, quadruplicandi, litteras contestandi iurandi in animos nostras de calumpnia et de ueritate dicenda tam super principali quam accessoriis et expensis et prestandi cuiuslibet alterius generis sacramentum quod in causis exigit et postulat ordo iuris ipsis expensis petendi et recipiendi, ponendi positis partis aduerse seu partium aduersarum respondendi testes et instrumenta in modum probationis producendi in testes eorum dicta ac instrumenta si qui et qua contra nos producti fuerint uel producta dicendi, concluendi interlocutorias et definitiuas sententias audiendi ab eisdem et a quolibet grauamine appellandi, appellationem suam prosequendi et innouandi apostolos petendi et obtinendi beneficium absolutionis nostre et omnes alias litteras gratiam seu iusticiam continentes pro nobis et nostro monasterio impetrandi compromittendi compromissum pena iuris fide et obligatione uallandi et omnia alia uniuersa et singula faciendi que nos faceremus aut facere possemus si presentes essemus etiam si mandatum exigitur speciale promittimus omnibus quorum interest seu intererit sub hypotheca rerum dicti nostri monasterii nos ratum et gratum habere quicquid per dictos procuratores nostros et per eorum quemlibet insolidum circa premissa et ea tangentia factum fuerit seu etiam procuratum et si necesse fuerit iudices solui. In cuius rei testimonium sigilla nostra duximus presentibus litteris apponenda; datum die lune post dominicam que cantatur iudica me anno Domini millesimo trecentesimo quadragesimo secundo.» Item sansuet la teneur de la procuration de la dicte commune et est telle: A tous ceux qui uerront et oront ces presentes lettres, nous Iehans Frerouhoz maires de la commune de Dyion li escheuins et toute li commune de la uile de Dyion facons sauoir que lan de grace mil trois cens quarante et cincq le diemange deuant la saint Andrie a hore de prime essamblez on cimetier de saint Benigne de Dyion pour aucunes des besoignes denous de la dicte commune tratier et ordener et especialement pour choses contenues en ces presentes lettres, le cor premier corney et criey parmi la dicte uille, si, comme il est de costume de une commune uolontey et de commun assentement, facons ordonnons et establissons nos amez Uillemot le uertueux, Guillaume Bourgeoise, Iehan Lambert, Iacob le uertueux, Uillemot Maulechart, Bertholomot Goulot et Iehan Symone de Dyion clers pourteurs de ces lettres noz procureurs generaux et mandemanz especiaulx tous ensamble les sept, les six, les cinc, les quatre ou les trois dou moins ensamble en tel meniere que li condition de locupant ne soit mendre aincoiz quanque sera faicte ou commanciez par les dicts sept, six, cinc, quatre ou les trois dictes ou moins puisse estre terminez moyenez et finiz par lautre en toutes nos causes mehues et amouoir quelles quelles soient et en quelque menere que eles puissent touchier nostre commune dessus dicte tant apresent comme ou temps aduenir tant par deuant tres excellant prince nostre tres chier et redoutey soignour monsoignour le duc de Bourgoigne cuen Dartois et de Bourgoigne palatin et soignour de Salins ses commissairs ou ses auditeurs, baillis ou officiers, hum ou plusieurs comme par deuant les auditeurs, commissaires, baillis officiers ou deputez quels qu’ils soient de nostre sire le Roy de France ou par deuant les maistres des foires de Champaigne et de Brie et autres iuges et officiers quels quil soient tant ecclesiastiques comme seculiers soient ordeniares ou extraordenaires ou lour leuxtenantes encontre toutes persones tant ecclesiastiques comme seculiers, et donnons a nos dicts procureurs tous ensamble, es sept, es six, es cinc, es quatre ou es trois aumoins parlain pouoir generaul licence et mandement especial de demander pour nous et denous deffendre de dire et proposer exceptions et raisons tant de faict comme de droit, de entaumer plaid, de iurer de calumpnie et de ueritey dire tant sur le principaul comme sur lactessoire, de poser, de articuler de rendre apositer et articuler, de décliner cour et iugement de excuser et de informer, de prouer tant par tesmoinz comme par autres instrumanz et lettres de reprouer et contredire tesmoinz et lour dicts actes instrumanz et autres lettres de aduerse partie de demander et receuoir restitutions auoul et court tant de persones comme de biens de oir sentence tant interlocutoire quant diffinitiue de appeller de sentence et de grief quels qui soient de inuouer, intimer et presenger appeaulx, de demander et obtenir apostres, de empetrer absolutions et toutes lettres contenanz tant grace comme droiture de demander despans et interest et don receuoir et se mestiers est de iurier sur yces de faire compromis de ualler le compromis la poine et le sermant de proroguer ledit compromis segon ce que mestiers et il uerront que mestiers sera et generalement de toutes autres choses appertenantes à celes dessus dictes faire que nous faciens ou pouriens faire se nous estiens presents et que bons et leaulx procureurs pourrient et deurient faire; et promettons au profit de touz cels a cuy il puet appertenir souz lipotheque et obligation des biens de nostre commune dessus dicte hauoir fort et agreable quanque sera faict ou procure par nos dicts procureurs, les sept, les six, les cinc, les quatre ou les trois aumoins ester en iugement et paier la diugie se mestiers est. En tesmoingnage de ce nous hauons mis le seaul de nostre commune dessus dicte en ces presentes lettres faites et donees lan et le iour dessus dicts. Nous les dictes parties es noms que dessus facons sauoir atouz que sur les destors estanz entre nous le dit abbey et ledit couuent du dit monastere de saint Estiene dune part et nous ledit mahour, les escheuis et commune de la dicte uile de Dyion dautre sur le fait de la aulte iustice des uiles Dahuit et de Cutigney de laquele iustice chascune partie se disoit estre en saisie et en possession. Item et pour cause et occasion dun estang que nous le dict abbes et li dict couuent hauons fait ou commancie a faire ou finage de Cutigney. Item et pour cause et occasion dou banc des uignes assizes ou finage Dahuit et generalment sur tous autres descors mehus et a mouoir entre nous les dits religieux et nous la dicte commune nous les dictes parties et noms que dessus hauons fait et par la teneur de ces lettres facons compromis en reuerent pare en Dieu Monseigneur Iehan Aubriot par la grace de Dieu et dou saint Sege de Rome euesque de Chalon comme en arbitre arbitratour ou amiauble compositour eslehu et nommey du commun assentement de nous les dictes parties auquel reuerent pare en Dieu nous les dictes parties es noms que dessus hauons donney et donnons par la tenour de ces lettres plain pouhoir de nous acorder et mectre a pais sur tous les dicts discors par droit par pais assentie ou par uoluntey ensit commil pourra meaux et que bon li semblera et durera li pouhoirs que nous donons au dict reverent pare en Dieu iusques a Pasques prochain uenanz et le rapport la pronunciation et declaration que lidict messire leuesque pronuncera et raportera sur les dits descors a une fois ou a plus dedanz le dict terme nous les dictes parties et chascun de nous es noms que dessus sumes tenuz promettre tenir, garder et acomplir de point en point senz iamais uenir en contre par nous ou par autre taisiblement ou en appert ne soffrir que autres y ueigne; et nous li dict Iehans Aubriot pour la grace de Dieu et du saint Sege de Rome euesque de Chalon qui autrefois, ensemble monseignour Guillaume de Musigney cheualier au temps quil uiuoit ensamble le dict abbey et les dicts procureurs du dict couuent et ensamble le mahour de Dyion et les procureurs de la dicte commune qui pour le temps estient et pour lesdictes parties acorder sur les dicts descors hauiens estey es lieux et sus les lieux de quoy et pour occasion des quelx li descors estient entre les dictes parties et hauiens fait mectre plusieurs soings en plusieurs lieux en lieu de bornes pour la declaration et debornement faire de la dicte iustice debanz mettre pais entre nos uoisins et especiaulement entre les dictes parties. Nous par la uertu dou pouhoir que nous est donez des dictes parties es noms que dessus et si comme dessus est dict sur les dicts descors hauons habuz plusieurs traitez de pais entre les dictes parties et pour lien de pais prononcons et rapportons en la meniere qui sansuet cest assauoir que sur les dicts descors les dictes parties seront a pais et a acort perpetuellement par tel que es lieux ou autrefois furent mis li dictes soings seront mises bornes depre qui seront la declaration et le debornement de la dicte iustice, cest assauoir que entre les uiles de Dyion et de Cutigney sus le bout dou fossey qui est sus le chemin de Dyion qui tant a Cheuigney sainct Sauveur et est pres dou rehussel qui descent de la fontaine dou bois Doissel et qui diuise le finage de Cutigney et de Cheuigney sera mise une borne et demore touz li dicts chemins par deuers Dyion et dois celu lieux en descendent dans le mes qui suit Guillemin de Cutigney ou quel lieu fut mis huns autres soins sera mise une borne ou lieu ou fut mis li soins ou dict mes dauers chiez le dict Guillemin et dois le dict mes en descendent au dessus dou bout de la haye qui descent sus le biez dessouz en troinchant tout le chemin li quelx chemins demore tous par deuers Dyion au dessus dou bout de la dicte haye ou fut mis huns soins sera mise une borne qui regardera iusques au chemin de sainct Appolome et demora touz iours li dictz chemins par deuers Dyion. Item entre les uiles de Dyion et Dahuit es lieux ou autre foiz furent mis soins pour la declaration et debornement faire de la dicte iustice seront mises bornes cest assauoir a la croix deuant la Malaidere Dahuit dessure la uille Dahuit par dessus Dyion sera mise une borne et dois en montant au dessus des uignes de la coste Dahuit en hun murgier qui est au dessus de la uigne Iehan le formaulier en regardant par deuers Aulte uile sera mise une borne ou dit murgier et dois la borne qui sera mise a la croix deuant la Malaidere Dahuit en descendent par deuers Suson entre la riviere de Suson et la couruee des dicts religieux sus le bout de la dicte couruee par deuers Suson sera mise une autre borne et dois celu lieu en descendent entre la riuiere de Suson en la combote qui est appellee la combe Pourriot sera mise une autre borne au chief de la dicte combe et demore toute la dicte combe par deuers Dyion et dois la dicte combe en montant a hun grant chemin qui tant de Dyion a Messigney sera mise ou dit grant chemin une borne en regardant contre le dessus dou finage de Roiffey par deuers Asneres et prononcons que es lieux dessus designez pour mettre les dictes bornes seront mises bones et grosses bornes de pierre et que es dicts lieux eles seront et tenront perpetuellement, prononcons encour et raportons pour lien de pais que dedanz les dictes bornes entant comme elles se estandent par deuers les dictes uiles Dahuit et de Cutigney lesdicts religieux pour lour et lour successeurs hauront perpetuellement toute iustice aulte et basse sur toutes menieres de genz soient des dictes uiles ou dessuers exceptey cels qui senz fraude demoreront en la uile de Dyion ou es uiles estanz en la banllue, cest assauoir a Lairey, a Crimolois, a Chenoues, a Marcenai, a Lonui, a Ouges, a Senecey, a Mirandes, a sainct Appolomey, a Suilley, a Roiffey, a Poilley, a Fontaines, a Pourbles et es granges de la nouhe de Bray et de Morueaux fort qui y demorient comme chief dostel ou comme marcenniers ou familiers et excepte celz de Dyion ou aucuns dicelz qui demorrient es dictes uiles et finages Dahuit et de Cutigney es demonies qui haurient es dicts lieux ou aucun dicelz et excepte auxi lour maignies, familiers et marcenniers demoranz en lour dicts demonies ou en aucun dicelz lesquels persones tant chiefs dostel comme marcenniers ou familiers pourront demorer tant conioinctement comme separement es dictes uiles et finages Dahuit et de Cutigney se demoines de cels de Dyion ou daucunes dicelz senz ceque les dicts religieux haient sur yceles persones aucun exercitement de iustice fors que de cas de basse iustice mas en tels persones la iustice en touz cas qui ne seront de basse iustice demorra perpetuellement a la uile de Dyion en cognoissance et en iugement ce excepte que es dictes uilles Dahuit et de Cutigney et dedanz les dictes bornes li maires et li escheuins ou lour commandemanz qui seront a Dyion pour le temps ne hauront point de prise de lour gens se ce nestoit quil les trouessient mesfacenz es dicts lieux en cas de present et qui ne fust cas de basse iustice mas se le dict mahour escheuins ou lour commandemanz les trouient mesfacenz es dicts lieux en cas de present et qui ne fust de basse iustice li dict mahour escheuins ou lour commandemanz pourrient pranre le mesfacent ou les mesfacenz et amener a Dyion pour faire raison et ce en la dicte prise facent aucuns debaz mouoir entre les genz des dicts religieux de sainct Estienne, le mahour escheuins de Dyion ou lour commandement sur ce que li dict religieux ou lour gens pourrient dire que li dicts prisonniers ne seroit pas des habitanz ou demourants de la dicte uile de Dyion ou des uiles de la banllue dessus dictes ou que li cas pour quoy il seroit pris ne appertenest pas a la iustice de Dyion quare ce estoit cas de basse iustice ou quel cas la uile de Dyion nay aucune iustice li dicts prisonniers pour le dict debat demorroit en la prison des dicts religieux au lieu ou il hauroit estey pris ou arrestez iusques a ce quil fust cognehuz et sehu au quel la iustice appartiendroit ou es dicts religieux ou a cels de Dyion la quel chouse sera sehue en la meniere contenue en larticle cy dessouz escripte. Item se il auenoit que aucuns des habitanz de la dicte uile de Dyion ou des uiles de la banllue de Dyion dessus dictes fust pris pour les dicts religieux ou pour lour commandement dedans les bornes par deuers les dictes uiles Dahuit et de Cutigney pour cas qui ne fust de basse iustice fust en fait present ou non present tantost comme li maires de Dyion ou ses commandemenz requerra le prisonier es dicts religieux ou a lour commandemant li dict religieux ou lour commandement seront tenuz en contenant et senz difficultey dou monstrer et exhiber au dit mahour ou a son commandement et se li dict prisoniers se aduouhoit estre des habitanz de la uile de Dyion ou delune des autres uiles dessus nommees de la banllue de Dyion li dicts religieux ou lour commandement seront tenuz de rendre le dict prisonier ensemble touz les biens au dict mahour ou a son commandement paiez les despans raisenaubles qui hauroient estey faiz raisenaublement en la prison des dicts religieux pour le dict prisonnier et pour telz qui laurient gardey et se li dicts prisonier se aduouhoit pour les dicts religieux ou pour autre que les dicts religieux et li dicts maires ou ses commandements pouhoit ou uoloit enformer sommerement et de plain et sens figure de iugement dedanz six iours apres ce que la prise dou dict prisonnier seroit uenue a sa cognoissance que li dict prisoniers fust des habitanz et si comme dessus de la uile de Dyion ou daucunes des uiles dessus nommees estanz en la banllue li dicts [...]